Alksnāja iela
Alksnāja iela ir iela Rīgā, Centra rajonā, Vecrīgā. Tā sākas krustojumā ar Mārstaļu ielu un beidzas krustojumā ar Kalēju ielu. Alksnāja ielas (latīņu: platea Elrebrok) nosaukums zināms kopš no 1401. gada. Kādā 1500. gada dokumentā minēta kā šķērsiela starp Mārstaļu ielu un alksnāju (lejasvācu valodā: de dwerstrate van der marstalstraten na dem Ellerbroke). Kad Rīgas brīvpilsētas laikā namīpašumus šeit ieguva Peitavu dzimta (Peutow), kādā 1577. gada dokumentā parādījās Peitavu ielas (de Peutowenstrate) nosaukums, 17. gadsimtā dēvēta par Lielo Peitavu ielu, lai atšķirtu no Mazās Peitavu ielas (tagadējās Peitavas ielas). 1861. gadā to nodēvēja par Reformātu ielu, bet 1950. gadā – par Sarkanās Gvardes ielu. 1987. gadā iela atguva savu sākotnējo Alksnāja ielas nosaukumu.